Thomas Laub
Thomas Laub var en dansk organist, salme- og sangkomponist og skribent, uddannet på Det Kongelige Danske Musikkonservatorium, hvor han tog organisteksamen i 1876. Han virkede som organist i København fra 1877, først ved Trinitatis Kirke, derefter ved Helligåndskirken (1884-1891) og Holmens Kirke (1891-1925).
Thomas Laub skabte med sit salmeværk, bl.a. Dansk Kirkesang. Gamle og nye Melodier (1918), en ny, antiromantisk norm for dansk kirkemelodi, der i begyndelsen var omstridt, men længe beholdt en dominerende position. Både de ældre melodier, som han restituerede, og de nye, som han komponerede (fx Alt, hvad som fuglevinger fik og Alt står i Guds faderhånd), er udtryk for hans reaktion imod den verdslige tendens, der afspejler sig i bl.a. C.E.F. Weyses romanceprægede salmemelodier.
Også folkeviserne tog Thomas Laub op til revision og udgav Danske Folkeviser med gamle Melodier I (1899) og II (1904). Hans verdslige sange, bl.a. udgivet i En Snes danske Viser (sammen med Carl Nielsen, 1915-1917), gik ind i fornyelsen af den folkelige sang, fx Det er hvidt derude og Stille, hjerte, sol går ned.